**REPUBLIKA SRPSKA**

**VLADA**

 **PRIJEDLOG**

 **(po hitnom postupku)**

**ZAKON**

**O IZMJENAMA I DOPUNAMA**

**ZAKONA O FONDU ZA RAZVOJ I ZAPOŠLJAVANJE**

**REPUBLIKE SRPSKE**

**Banja Luka, januar 2023. godine**

 **Prijedlog**

 **(po hitnom postupku)**

**ZAKON**

**O IZMJENAMA I DOPUNAMA**

**ZAKONA O FONDU ZA RAZVOJ I ZAPOŠLJAVANJE**

**REPUBLIKE SRPSKE**

Član 1.

U Zakonu o Fondu za razvoj i zapošljavanje Republike Srpske („Službeni glasnik Republike Srpske“, br. 56/06, 28/13, 111/21 i 56/22) u članu 7. u stavu 1. tačka a) mijenja se i glasi:

„a) odobravanje i plasiranje kredita, zajmova i drugih plasmana,“.

Poslije tačke d) dodaju se nove t. đ), e), ž) i z), koje glase:

„đ) izdavanje garancija,

e) kupoprodaju postojećih nedospjelih potraživanja ili budućih kratkoročnih potraživanja nastalih na osnovu ugovora o prodaji robe ili pružanju usluga (faktoring),

ž) prodaja i davanje u zakup stečene materijalne imovine koju je Fond preuzeo u sudskom postupku kao namirenje potraživanja,

z) prodaja potraživanja iz plasmana koji proizilaze iz t. a), v), đ), e) i j) ovog člana, kao i rizika i koristi po osnovu plasmana,“.

Dosadašnje t. đ), e), ž), z), i) i j) postaju t. i), j), k), l), lj) i m).

Poslije stava 2. dodaju se novi st. 3, 4, 5. i 6, koji glase:

„(3) Predmet ugovora o prodaji potraživanja iz stava 1. tačka z) ovog člana mogu biti:

a) potraživanja koja nisu naplaćena, proglašena su u cijelosti dospjelim i za koja je raskinut ugovor kojim se ova potraživanja uređuju,

b) dužničke HoV kojima je istekao rok dospijeća.

(4) Ugovorom o prodaji potraživanja iz plasmana kupcu potraživanja trajno se prenosi potraživanje, kao i svi rizici i koristi po tom osnovu.

(5) Fond ne preuzima, neposredno ili posredno, odgovornost za kvalitet prodatih potraživanja, uključujući i njihovu naplativost.

(6) Kupac potraživanja iz plasmana može biti svako pravno lice koje je za to registrovano u skladu sa zakonom.“

Član 2.

U članu 8. u stavu 1. u tački a) poslije riječi: „kredite“ dodaju se zapeta i riječi: „zajmove i druge plasmane“.

Poslije tačke g) dodaju se nove t. d) i đ), koje glase:

„d) poslove faktoringa,

đ) ulaganje u održavanje stečene materijalne imovine.“.

U članu 8. riječ: „preduzećima“ zamjenjuje se riječju: „društvima“ u cijelom tekstu ovog člana, u odgovarajućem padežu.

Član 3.

Ovaj zakon stupa na snagu osmog dana od dana objavljivanja u „Službenom glasniku Republike Srpske“.

Broj: PREDSJEDNIK

 NARODNE SKUPŠTINE

Datum:

 Nenad Stevandić

**OBRAZLOŽENJE**

**ZAKONA O IZMJENAMA I DOPUNAMA ZAKONA**

**O FONDU ZA RAZVOJ I ZAPOŠLJAVANJE REPUBLIKE SRPSKE**

**(po hitnom postupku)**

**I USTAVNI OSNOV**

Ustavni osnov za donošenje ovog zakona sadržan je u Amandmanu XXXII na član 68. t. 6, 17. i 18 Ustava Republike Srpske, prema kojima Republika, između ostalog, uređuje i obezbjeđuje svojinske i obligacione odnose i zaštitu svih oblika svojine, finansiranje ostvarivanja prava i dužnosti Republike i druge odnose od interesa za Republiku, a prema članu 70. tačka 2. Ustava Republike Srpske, Narodna skupština Republike Srpske donosi zakone, druge propise i opšte akte.

**II USKLAĐENOST SA USTAVOM, PRAVNIM SISTEMOM I PRAVILIMA NORMATIVNOPRAVNE TEHNIKE**

Prema Mišljenju Republičkog sekretarijata za zakonodavstvo, broj: 22.03-020-3761/22 od 19. decembra 2022. godine, ustavni osnov za donošenje ovog zakona sadržan je u Amandmanu XXXII na član 68. t. 6, 17. i 18. Ustava Republike Srpske, prema kojima Republika, između ostalog, uređuje i obezbjeđuje svojinske i obligacione odnose i zaštitu svih oblika svojine, finansiranje ostvarivanja prava i dužnosti Republike, kao i druge odnose od interesa za Republiku. Takođe, članom 70. tačka 2. Ustava Republike Srpske propisano je da Narodna skupština donosi zakone, druge propise i opšte akte.

 Razlozi za donošenje ovog zakona sadržani su u potrebi intenzivnije podrške privrednim društvima u Republici Srpskoj s obzirom na postojeće globalne poremećaj na tržištu.

 Ovim zakonom proširene su djelatnosti Fonda za razvoj i zapošljavanje Republike Srpske, tako da pored već propisanih, Fond vrši odobravanje i zajmova, izdavanje garancija, kupoprodaju postojećih nedospjelih potraživanja ili budućih kratkoročnih potraživanja nastalih na osnovu ugovora o prodaji robe ili pružanju usluga, prodaju i davanje u zakup stečene materijalne imovine koju je Fond preuzeo u sudskom postupku kao namirenje potraživanja, te prodaju potraživanja iz plasmana.

 S tim u vezi, propisani su predmet ugovora o prodaji potraživanja, uslovi za kupca, kao i prenos potraživanja, rizika i koristi po tom osnovu.

 Takođe, pored do sada propisanih, sredstva Fonda se mogu uložiti i u poslove faktoringa, te u ulaganje u održavanje stečene materijalne imovine.

 Sekretarijat konstatuje da je obrađivač, u skladu sa članom 213. Poslovnika Narodne skupštine Republike Srpske („Službeni glasnik Republike Srpske“, broj 66/20), naveo razloge za donošenje ovog zakona po hitnom postupku.

 Obrađivaču su date sugestije koje su se odnosile na usklađivanje ovog zakona sa pravnim sistemom Republike, poboljšanje i preciziranje formulacija ovog zakona, kao i na njegovo usklađivanje sa Pravilima za izradu zakona i drugih propisa Republike Srpske („Službeni glasnik Republike Srpske“, broj 24/14), a koje je obrađivač u potpunosti prihvatio i ugradio u tekst Prijedloga.

 Budući da je Republički sekretarijat za zakonodavstvo utvrdio da je ovaj prijedlog usklađen sa Ustavom, pravnim sistemom Republike i Pravilima za izradu zakona i drugih propisa Republike Srpske, mišljenja smo da se Prijedlog zakona o izmjenama i dopunama Zakona o Fondu za razvoj i zapošljavanje Republike Srpske (po hitnom postupku) može uputiti dalje na razmatranje.

**III USKLAĐENOST SA PROPISIMA EVROPSKE UNIJE**

Prema Mišljenju Ministarstva za evropske integracije i međunarodnu saradnju broj: 17.03-020-74/23 od 11. januara 2023. godine, a nakon uvida u propise Evropske unije i analize odredaba Prijedloga zakona o izmjenama i dopunama Zakona o Fondu za razvoj i zapošljavanje Republike Srpske (po hitnom postupku), nisu ustanovljeni obavezujući izvori prava relevantni za predmet uređivanja dostavljenog prijedloga. Zbog toga u Izjavi o usklađenosti stoji ocjena „Neprimjenjivo“.

**IV RAZLOZI ZA DONOŠENJE ZAKONA**

U Zakonu o Fondu za razvoj i zapošljavanje Republike Srpske („Službeni glasnik Republike Srpske“, br. 56/06, 28/13, 111/21 i 56/22) članom 7. definisano je da je osnovna djelatnost Fonda implementacija razvojnih projekata, te su s ciljem podrške razvojnim projektima propisane djelatnosti kroz koje se isti cilj ostvaruje. Kroz poslovanje Fonda u trajanju od 16 godina, te potrebu za praćenjem razvoja finansijskog tržišta (usvojen Zakon o faktoringu koji je kao učesnika u tom poslu definisao i IRBRS koji upravlja Fondom za razvoj i zapošljavanje), te zahtjev koji nameće potrebu za adekvatnim odgovorima na posljedice pandemije u dijelu poslovanja privrednih društava i korisnika plasmana, potrebno je bilo izvršiti izmjene i dopune Zakona o fondu za razvoj i zapošljavanje.

Poslovi u vezi sa izdavanjem garancija omogućiće veću konkurentnost društava iz Republike Srpske kada je u pitanju njihovo učešće u tenderskim procedurama u zemlji i inostranstvu, te realizacija ugovorenih obaveza. Time se stiču pretpostavke daljem rastu i razvoju njihovog poslovanja, odnosno u konačnici povećanju ukupne ekonomske aktivnosti i zaposlenosti u Republici Srpskoj.

Uvođenje poslova kupoprodaje postojećih nedospjelih potraživanja ili budućih kratkoročnih potraživanja nastalih na osnovu ugovora o prodaji robe ili pružanju usluga (faktoring) doprinosi većoj likvidnosti poslovanja u Republici Srpskoj, kroz mogućnost da društva prodaju svoja potraživanja i da na taj način obezbijede sredstva za finansiranje dalje poslovne aktivnosti. Značaj faktoringa dodatno je potenciran u okolnostima globalnih poremećaja i ubrzavajući inflatornih kretanja. Kroz mogućnost prodaje i davanja u zakup stečene materijalne imovine koju je Fond preuzeo u sudskom postupku kao namirenje potraživanja, te prodaju potraživanja koja potiču iz plasmana, osiguraće se što potpunija zaštita imovinskih interesa Fonda za razvoj i zapošljavanje, u skladu sa potražnjom koja postoji za ovom imovinom. Sredstva koja se obezbijede na ovaj način biće uložena u finansiranje razvojnih i drugih prioritetnih programa i projekata u Republici Srpskoj, u najboljem interesu dostizanja njenih društveno-ekonomskih ciljeva.

Kroz poslovanje Fonda, te potrebu za praćenjem razvoja finansijskog tržišta (usvojen Zakon o faktoringu koji je kao učesnika u tom poslu definisao i IRBRS koji upravlja Fondom za razvoj i zapošljavanje), te zahtjev koje nameće potrebu za adekvatnim odgovorima na posljedice pandemije u dijelu poslovanja privrednih društava i korisnika plasmana, potrebno je izvršiti izmjene i dopune Zakona o fondu za razvoj i zapošljavanje po hitnom postupku. Takođe, poslovi u vezi sa izdavanjem garancija osiguraće veću operativnost domaćih privrednih društava u okolnostima značajnih globalnih poremećaja i neizvjesnosti, što može biti od bitnog značaja za očuvanje njihove konkurentnosti i poslovne stabilnosti. Prodajom i davanjem imovine u zakup, kao i prodajom potraživanja biće osigurana brža konverzija manje likvidnih u likvidne forme imovine Fonda, što će osigurati jačanje njegovog finansijskog potencijala i dodatnu fleksibilnost u odnosu na potrebe i zahtjeve privrede.

**V RAZLOZI ZA DONOŠENJE ZAKONA PO HITNOM POSTUPKU**

Članom 213. stav 2. Poslovnika Narodne skupštine Republike Srpske („Službeni glasnik Republike Srpske“, broj 66/20) data je mogućnost, izuzetno, za donošenje zakona po hitnom postupku u slučaju kada se zakonom uređuju pitanja i odnosi nastali usljed okolnosti koje nisu mogle da se predvide, a nedonošenje zakona po hitnom postupku moglo bi prouzrokovati štetne posljedice po život i zdravlje ljudi, bezbjednost Republike i rad organa i organizacija, ili ako je to u opštem interesu.

U okolnostima značajnih globalnih ekonomskih poremećaja i neizvjesnosti na tržištu, a s ciljem održavanja likvidnosti tržišta Republike Srpske, kao i očuvanja konkurentnosti i poslovne stabilnosti domaćih privrednih društava, te imajući u vidu da se sredstva kojima upravlja Fond usmjeravaju u podršku razvojnim projektima, predloženo je donošenje ovog zakona po hitnom postupku.

**VI OBRAZLOŽENJE PREDLOŽENIH RJEŠENJA**

Članom 1. ovog zakona mijenja se i dopunjava član 7. osnovnog teksta Zakona tako što se u krug već propisanih djelatnosti dodaju i: plasiranje zajmova, izdavanje garancija, kupoprodaja postojećih nedospjelih potraživanja ili budućih kratkoročnih potraživanja nastalih na osnovu ugovora o prodaji robe ili pružanju usluga (faktoring). Propisana je prodaja i davanje u zakup stečene materijalne imovine koju je Fond preuzeo u sudskom postupku kao namirenje potraživanja, te prodaja potraživanja iz plasmana, kao i rizika i koristi po osnovu plasmana.

Takođe, propisuje se predmet ugovora o prodaji potraživanja, te ko može biti kupac predmeta kupoprodaje, na način da se predmetom prodaje definišu potraživanja iz plasmana koja nisu naplaćena, a proglašena su u cijelosti dospjelim i kod kojih je ugovor raskinut, odnosno kod dužničkih HoV istekao rok dospijeća. Kupac potraživanja iz plasmana može biti svako pravno lice koje je za to registrovano u skladu sa zakonom.

 Članom 2. mijenja se i dopunjuje član 8. osnovnog teksta Zakona kojim se definiše ulaganje sredstava Fonda, te da se sredstva Fonda mogu ulagati i u poslove faktoringa, održavanje stečene materijalne imovine.

 Članom 3. definiše se stupanje na snagu ovog zakona.

**VII PROCJENA UTICAJA ZAKONA, DRUGIH PROPISA I OPŠTIH AKATA NA UVOĐENJE NOVIH ILI UKIDANJE POSTOJEĆIH FORMALNOSTI KOJE OPTEREĆUJU PRIVREDNO POSLOVANJE**

Uvidom u sprovedeni proces metodologije kratke procjene uticaja propisa na Prijedlog zakona o izmjenama i dopunama Zakona o Fondu za razvoj i zapošljavanje Republike Srpske (po hitnom postupku), Ministarstvo privrede i preduzetništva, u Mišljenju broj: 18.06-020-92/23 od 12. januara 2023. godine, konstatuje da:

 – Prijedlog zakona nije planiran programima rada Vlade i Narodne skupštine Republike Srpske.

 – Obrađivač je pravilno analizirao postojeće stanje i definisao problem u Obrascu o sprovođenju skraćenog PUP-a, te da je problem sastavni dio „Razloga za donošenje ili izmjenu i/ili dopunu zakona“.

 – Obrađivač je pravilno definisao ciljeve koji se želi postići donošenjem zakona.

 U pogledu sprovođenja procesa konsultacija, obrađivač navodi da su sprovedene interresorne konsultacije. Takođe, tekst radne verzije zakona objavljen je na internet stranici Ministarstva finansija.

Kod utvrđivanja opcija za rješavanje problema, obrađivač navodi da je regulatorna promjena jedina opcija za rješavanje problema i ostvarenje ciljeva.

 U vezi sa uticajem na poslovno okruženje, obrađivač navodi da se očekuje pozitivan uticaj na rad privrednih subjekata kroz povećanje ekonomskih aktivnosti. S obzirom na to da se Prijedlogom zakona usklađuju odredbe sa Zakonom o faktoringu i proširuju djelatnosti Fonda za razvoj i zapošljavanje Republike Srpske, Fond će imati mogućnost da poveća sredstva za svoj rad kako bi ta sredstva plasirao privrednim subjektima, čime će im se olakšati poslovanje i povećati konkurentnost na tržištu. Tako npr. poslovi u vezi sa izdavanjem garancija olakšaće privrednim subjektima učešće u tenderskim procedurama u zemlji i inostranstvu i omogućiće im efikasniju realizaciju ugovorenih obaveza. Uvođenje poslova kupoprodaje postojećih nedospjelih potraživanja ili budućih kratkoročnih potraživanja nastalih na osnovu ugovora o prodaji robe ili pružanju usluga (faktoring) doprinosi većoj likvidnosti poslovanja u Republici Srpskoj, kroz mogućnost da privredni subjekti prodaju svoja potraživanja i da na taj način obezbijede sredstva za finansiranje daljih poslovnih aktivnosti. Prodajom i davanjem u zakup stečene materijalne imovine koju je Fond preuzeo u sudskom postupku kao namirenje potraživanja, kao i prodajom potraživanja koja potiču iz plasmana, osiguraće se potpunija zaštita imovinskih interesa Fonda u skladu sa potražnjom koja postoji za ovom imovinom. Sredstva koja se obezbijede na ovaj način biće uložena u finansiranje razvojnih i drugih prioritetnih programa i projekata u Republici Srpskoj.

 Što se tiče uticaja na javne budžete, obrađivač navodi da Prijedlog zakona neće imati direktan uticaj na republički i lokalne budžete, ali se može očekivati pozitivan uticaj na budžete kroz veću aktivnost i likvidnost privrednih subjekata.

U vezi sa socijalnim uticajima, obrađivač je naveo da se može očekivati pozitivan uticaj na zapošljavanje usljed povećane aktivnosti privrednih subjekata.

 U vezi sa uticajem na životnu sredinu, obrađivač navodi da Prijedlog zakona nema direktnih uticaja.

 Kada je u pitanju sprovođenje propisa, obrađivač je naveo da će predloženi zakon sprovoditi Investiciono-razvojna banka Republike Srpske, koja upravlja Fondom za razvoj i zapošljavanje.

 Obrađivač navodi da se Prijedlogom zakona ne definišu nove formalnosti, niti se predviđa ukidanje i/ili izmjena postojećih formalnosti.

 Ministarstvo privrede i preduzetništva utvrdilo je da je obrađivač, prilikom primjene skraćenog procesa procjene uticaja propisa, postupio u skladu s metodologijom propisanom u t. VI i VIII Odluke o sprovođenju procesa procjene uticaja propisa u postupku izrade propisa.

**VIII PROCJENA EKONOMSKE OPRAVDANOSTI DONOŠENJA ZAKONA I FINANSIJSKA SREDSTVA**

Za sprovođenje ovog zakona nije potrebno obezbijediti dodatna finansijska sredstva iz budžeta Republike Srpske.

**PRILOG**

**ZAKON O FONDU ZA RAZVOJ I ZAPOŠLJAVANJE REPUBLIKE SRPSKE**

(Tekst predloženih izmjena i dopuna ugrađen u osnovni tekst Zakona)

Član 7.

Osnovna djelatnost Fonda je implementacija razvojnih projekata kroz:

a) **odobravanje i plasiranje kredita, zajmova i drugih plasmana,**

b) odobravanje sredstava na grant osnovi u skladu sa ugovorenim obavezama,

v) ulaganje u hartije od vrijednosti emitenta iz Republike Srpske,

g) pribavljanje sredstava sa domaćeg i međunarodnog finansijskog tržišta,

d) dodjelu sredstava malim i srednjim preduzećima i preduzetnicima,

**đ) izdavanje garancija,**

**e) kupoprodaju postojećih nedospjelih potraživanja ili budućih kratkoročnih potraživanja nastalih na osnovu ugovora o prodaji robe ili pružanju usluga (faktoring),**

**ž) prodaja i davanje u zakup stečene materijalne imovine koju je Fond preuzeo u sudskom postupku kao namirenje potraživanja,**

**z) prodaju potraživanja iz plasmana koji proizilaze iz t. a), v), đ), e) i j) ovog člana, kao i rizika i koristi po osnovu plasmana,**

**i)** kreiranje i definisanje načina upotrebe, odnosno plasiranja sredstava revolving fondova nastalih po osnovu plasiranih kreditnih sredstava pojedinih projekata,

**j)** drugo kreditno i finansijsko posredovanje,

**k)** tehničke savjete koji se odnose na vođenje, praćenje, nadzor i tehničku pomoć u okviru ugovorenih obaveza,

**l)** poslovni i menadžment konsalting u vezi sa unapređenjem planiranja, finansiranja, informisanja javnosti i izgradnje kapaciteta organa i službi u jedinicama lokalne samouprave,

**lj)** stalni nadzor, koordinaciju i kontrolu nad realizacijom svih aktivnosti usmjerenih ka postizanju navedenih ciljeva i drugih ciljeva koji proizilaze iz mjera ekonomske političke ili ugovornih obaveza,

**m)** realizaciju razvojnih projekata dodijeljenih Fondu za upravljanje.

(2) U realizaciji aktivnosti iz stava 1. ovog člana Banka:

a) vrši stalnu kontrolu korisnika sredstava i postignutih rezultata u implementaciji projekata,

b) ostvaruje saradnju sa domaćim i stranim vladinim i nevladinim organizacijama, te ostalim organizacijama i institucijama od značaja za obavljanje djelatnosti Fonda,

v) redovno izvještava nadležne organe Republike Srpske, Bosne i Hercegovine i druge institucije u skladu sa zakonom i potpisanim sporazumima i ugovorima.

**(3) Predmet ugovora o prodaji potraživanja iz stava 1. tačka z) ovog člana mogu biti:**

**a) potraživanja koja nisu naplaćena, proglašena su u cijelosti dospjelim i za koja je raskinut ugovor kojim se ova potraživanja uređuju,**

**b) dužničke HoV kojima je istekao rok dospijeća.**

**(4) Ugovorom o prodaji potraživanja iz plasmana kupcu potraživanja trajno se prenosi potraživanje, kao i svi rizici i koristi po tom osnovu.**

**(5) Fond ne preuzima, neposredno ili posredno, odgovornost za kvalitet prodatih potraživanja, uključujući i njihovu naplativost.**

 **(6) Kupac potraživanja iz plasmana može biti svako pravno lice koje je za to registrovano u skladu sa zakonom.**

Član 8.

(1) Sredstva Fonda mogu se uložiti u:

a) kredite**,** **zajmove i druge plasmane** **društvima**, preduzetnicima, mikrokreditnim organizacijama i jedinicama lokalne samouprave u Republici Srpskoj posredstvom komercijalnih banaka i mikrokreditnih organizacija, fizičkim licima za stambeno zbrinjavanje ili direktno,

b) hartije od vrijednosti jedinica lokalne samouprave,

v) obveznice **društava** iz Republike Srpske, tako da udio Fonda ne prelazi više od 50% ukupne emisije, s tim da se ovo ograničenje ne primjenjuje ako se obveznice emituju uz garanciju Republike Srpske,

g) akcije i udjele emitenata iz Republike Srpske, pod uslovom da takvim ulaganjem Fond ne stiče više od 50% akcija sa pravom glasa,

**d) poslove faktoringa,**

**đ) ulaganje u održavanje stečene materijalne imovine.**

(2) Banka ne može uložiti više od 30% sredstava Fonda kod jednog korisnika kredita, odnosno emitenta hartije od vrijednosti, uključujući i s njim povezana lica.